《夜宿七级闸闻水声有感》
清代·张九钺

秋雨打孤篷，游子中夜觉。篝镫凄以凉，百物下寥阔。

闸口何嗷嘈，一夜积涛蹙。抑扬疑远近，往返杂歌哭。

低吟不能长，万感满胸曲。想见故山阿，流泉灌茅屋。

荷锄觇远脉，濯足乱新绿。幽期隔尘沙，岁月惜局促。

南莼久思张，北士不轻陆。乡思逐推迁，羁愁震耳目。

此身尚惝恍，所宅亦未卜。壮齿不恒居，古言有三复。

起弄明月流，湿光滴衣幅。

作者简介：（1721—1803）湖南湘潭人，字度西，号紫岘。乾隆二十七年举人，历官江西、广东诸县知县。所至赈灾、治吏，兴修水利，有治声。后落职归里，主昭潭书院。早负才名，诗学李白。有《陶园诗文集》、《晋南随笔》等。